Winetech en Vinpro wys wenwingerde aan - Agriorbit
Home Agri News Winetech en Vinpro wys wenwingerde aan
Die Vinpro Winetech Wingerdblokkompetisie word jaarliks in Januarie in die onderskeie streke aangebied om optimale wingerdpraktyke te identifiseer, evalueer en met die bedryf te deel. ’n Onafhanklike paneel wingerdboukundiges en grondkundiges evalueer die inskrywings.
“Die kriteria vir evaluasie van die wingerdblokke sluit wortelverspreiding, snoeipraktyke, tip-aksies, asook lootuitdunning en -posisionering in,” sê Conrad Schutte, assistentbestuurder van Vinpro se wingerdboukundige konsultasiediens. “Ons kyk ook na die doeltreffende toediening van bemesting en besproeiingskedulering om ’n gesonde wingerd te verseker wat goeie gehalte druiwe vir die spesifieke wyndoelwit gaan oplewer.”
Olifantsrivier: Renier Rossouw van Uitkyk-plaas buite Klawer, met ’n Chenin Blanc-wingerd.
Paarl/Swartland: Juan van der Riet van Twee Jonge Gezellen buite Tulbagh, met ’n blok Pinot Noir.
Robertson: Ernst en Flip Botha van Kruispad-plaas buite Robertson, met ’n Shiraz-wingerd.
Stellenbosch: Christo Crous van Uva Mira Mountain Vineyards buite Stellenbosch, met ’n blok Cabernet Franc.
Worcester/Breedekloof: Bruno Suter van De Breederivier-plaas, met ’n Cabernet Sauvignon-wingerd.
Die feit dat elke streek ’n ander kultivar as wenblok aangewys het, is sprekend van die hoë standaard wat produsente regoor die kultivarspektrum handhaaf.
“Dis belangrik om erkenning te gee aan individue wat al die veranderlikes rondom wyndruifverbouing goed bestuur – van die terroir en gepaste kultivarkeuse, tot die toepassing van die regte praktyke op die regte tyd, asook aanpassing by veranderlike seisoenstoestande, kostes en wyndoelwitte,” sê Lucinda Heyns, wingerdboukundige tegnologie-oordragkoördineerder by Winetech.
Besoek www.vinpro.co.za vir meer besonderhede oor elkeen van die streekswenners. – Persverklaring
Previous articleWinetech and Vinpro showcase top vineyards
Next articleSA wine praised by international sommeliers